Yang Pagimo sang Karibotan 
Genesis 1-3 

Kadiniay pa yiimo nang Dios yang 
Ian git aw yang donya. Nang tigmad wa pay 
kyakapaguyaan disang donya. Mangitngit 
pa kariko, way kikita na lopa kay 
yamarimpud pa nang tobig. Yang Balaan 
na Tomatabang na Dios iyan disang babaw 
nang tobig, yagatanawtanaw yaan sang 
kariko. 

Kayan yaglaong yang Dios, "Pakita na 
maparawang," kayan yaparawang. 
Pagtanaw nang Dios, madyaw naan yang 
maparawang. Kayan tyobok naan yang 
maparawang aw toboka yang mangitngit. 
Yang maparawang pyagangaranan nang 
Dios nang allaw. Yang mangitngit 
pyagangaranan naan nang gabi. Kayan 
yagabi aw kaallaw, yaan yang kaisa na 
gabi, kaisa na allaw. 

Kayan yoman maglaong yang Dios, 
"Kaimo na pagawanan na antak aon tobig 

agpagawanan, aon tobig agsarad." Kayan 
yakabutang yang pagawanan asang 
pagurangan nang tobig na apit taas aw 
tobig na apit sarad. Pyagangaranan nang 
Dios yaan nang pagawanan. Kayan yagabi 
aw kaallaw, yaan yang kadwang gabi aw 
kadwang allaw. 

Yoman yang Dios maglaong, 
"Magatipon yang tobig disang sarad nang 
pagawanan antak kitaun yang lopa." 
Kayan yatoman yaan na sorit nang Dios. 
Pyagangaranan nang Dios nang donya 
yang lopa aw pagngarani naan nang 
manga dagat yang tobig na yanagkatipon. 
Tyatanaw nang Dios yang manga imo 
naan, madyaw naan. Kayan yoman 
maglaong yang Dios, "Apagitiin asang 
lopa yang madaig na karasi nang sagbut. 
Apagitiin arag yang manga tanum na aon 
liso. Arag apagitiin yang madaig na 
manga kaoy na magbonga na yang kanaan 
bonga aon liso." Kayan yatoman yaan. 
Tyatanaw nang Dios yang imo naan, 
madyaw naan. Kayan yagabi aw kaallaw, 

yaan yang katlong gabi aw katlong allaw. 

Yoman maglaong yang Dios, "Pakita 
na manga allag diglangit na 
magakatoboktobok na allag, yang allag 
nang gabi aw allag nang allaw. Yang 
yakaparawang diglangit makaparawang 
sang donya. Kayan yatoman yaan. Dowa 
yang yiimo nang Dios na yakaparawang 
sang donya. Yang gimaparawangan yang 
suga na yaan yang misilat nang allaw. 
Yaan yang magtoman na kaparawang 
yang boran na misilat nang gabi. Yiimo 
arag nang Dios yang manga bitoon. 
Byubutang nang Dios aglangit yang suga 
aw yang boran aw yang manga bitoon 
antak makaparawang sang donya, aw 
antak similat nang allaw aw gabi, aw 
antak magsikatobok yang maparawang 
aw yang mangitngit. Tyatanaw nang Dios 
yang iimo naan, madyaw naan. Kayan 
yagabi aw kaallaw, yaan yang kaopat na 
gabi aw kaopat na allaw. 

Yoman yang Dios maglaong, 
"Aparangoyon asang tobig yang lab an 

gimadaigan na kaya aw yang kariko nang 
manga boi na a sang tobig. Aparayogon 
yang madaig na karasi nang* manga 
langgam digpagawanan." Yiimo hang 
Dios yang kariko nang manga boi disang 
dagat, mabakla aw mayantuk yiimo naan. 
Yiimo naan yang kariko nang karasi nang 
langgam. Kayan tyanaw nang Dios yang 
imo naan, laban madyaw. Kayan 
pyanalanginan nang Dios yaan kariko, 
laong, "Panganak kamo na antak 
magkadaig kamo disang dagat." Laong 
naan sang manga langgam, "Panganak 
kamo antak magkadaig asang lopa." 
Kayan yagabi aw kaallaw, yaan yang 
karima na gabi aw karima na allaw. 

Laong nang Dios, "Amaimo asang 
lopa yang kariko nang karasi nang 
mananap. Yang manga kaayupan aw yang 
manga magosag asang lopa, aw yang 
manga yaras na mananap." Kayan yaimo 
yaan. Pagtan aw nang Dios sang inimo 
naan, madyaw naan. 

Kayan yaglaong yang Dios, "Magaimo 

kita nang otaw, mayn natu, makagaon 
silan natu. Silan yang magabuutbuut sang 
manga kaya asang dagat aw yang manga 
langgam asang pagawanan aw yang 
manga kaayupan aw yang kariko nang 
magosag asang lopa. Silan arag yang 
magabuutbuut sang kariko nang banwa." 
Kayan inimo nang Dios yang otaw. 
Gyagaon naan kanaan yang otaw na yiimo 
naan. Usug aw bobay yang yiimo naan. 
Pyanalanginan silan nang Dios, laong, 
"Panganak kamo antak kamo magkadaig 
na antak marimpud yaning donya. Kamo 
yang magapangoro disang donya. Kamo 
yang makamang sang manga kaya asang 
dagat aw yang manga langgam. Aw yang 
kariko nang yakabutang disining lopa, 
kamo yang magabuutbuut. Kariko nang 
manga tanum disang lopa na a on liso aw 
kariko nang kaoy na magbonga yaatag ko 
kamayo na kanunun mayo. Yatagan ko 
nang sagbut na kanilan kanunun yang 
manga mananap disang lopa aw yang 
manga langgam." Kayan yangkaimo 

yaan. Tyatanaw nang Dios yang kariko 
nang inimo naan. Madyaw naan kariko. 
Kay an yagabi aw kaallaw yaan yang 
kaunum na gabi aw kaunum na allaw. 

Kayan disaan, tapos da imoon nang 
Dios yang langit aw yang donya aw yang 
kariko nang a sang donya aw asang 
pagawanan. Yama tapos nang Dios nang 
unum na allaw yang kanaan pagpangimo 
sang kariko wakaw yagtangku da yaan 
nang kapitong allaw. Kayan 
pyanalanginan naan yang kapitong allaw, 
tyotobok naan yaan na allaw antak 
pagtaodon nang manga otaw, kay yaan na 
allaw yang pyagatangku naan sang 
pagpangimo naan sang kariko. 



Maynini yang kaagi nang pagimo nang 
Dios sang langit aw yang donya. Wa pay 
manga tanum aw wa pay maski nana na 
yigiti disang lopa kay wa pa yang lopa 
apaorani nang Dios aw wa pay otaw na 
magapawa disang lopa. Awgaid aon tobig 



Yang Pagimo 



na yobogak asang babaw nang lopa, yaan 
yang yakabasa sang lopa. Kayan yomoti 
yang Dios sang lopa aw musmusa naan, 
yiimo naan yang lopa la was nang otaw, 
kayan yoyop naan yang ilong antak 
giminawa, kayan yaimo yaan boi na otaw. 
Kayan yagimo yang Dios sang 
pananmanan ag Eden na aadto apit 
silatan. Asaan naan papaguyaa yang otaw 
na inimo naan na yaan yang magatagap 
saan na pananmanan. Pyagangaranan 
yaan nang Dios ni Adan. 

Yagapagiti yang Dios disang 
pananmanan sang kariko nang 
mangkadyaw tanawun na manga kaoy na 
mangkadyaw kaanun yang bonga. Asang 
tunga nang pananmanan byubutang naan 
yang dowa na kaoy, yang kaoy na makaboi 
aw yang kaoy na akatigaman sang 
madyaw aw maat aw akaanun yang bonga. 

Awgaid yang Dios yagalaong kang 
Adan, "Makakaan kaw sang maski nana 
na bonga nang kaoy asining pananmanan. 
Yaan gaid yang di mo akaanun yang bonga 

nang kaoy na akatigaman sang madyaw 
aw maat. Kay aw komaan kaw saan 
amatay kaw." 

Kayan dyara nang Dios yang inimo 
naan na manga mananap aw manga 
langgam adto kang Adan antak katigaman 
daw nanang pagangaran naan saan doon. 
Kariko nang manga kaayupan aw yang 
manga langgam aw yang kariko nang 
manga yaras na manga mananap aon day 
manga aran na pyagangaran ni Adan, 
awgaid wa pay obay naan na katabang 
naan. 

Kayan yoman maglaong yang Dios, 
"Magaimo ako sang obay ni Adan na 
katabang naan, kay aw sasaida naan buku 
nang madyaw." Wakaw pyapakatodtod 
nang Dios si Adan antak mamugtuk 
matorog. Kyakamang nang Dios yang 
sambook na gosok ni Adan kaba 
yamamugtuk matorog, kayan pyapagori 
naan yang kyakamangan naan sang gosok. 
Yiimo nang Dios bobay yang gosok na 
kyakamang naan kayan dyara naan yaan 

adtokang Adan. Pagkita naan sang bobay, 
yagalaong yaan, "Yani yang madyaw ko, 
yang kanaan pusa sikun sang kanak pusa, 
yang kanaan onod sikun sang kanak onod. 
Yang aran sini bobay kay yang iimo sini 
sikun sang kanak lawas." Wakaw adoon 
yang manga usug wa da disang atobangan 
nang kanilan taganak, yapagtukud da sang 
kanilan asawa, kayan silan dowa sang ka 
lawas da. Yagsamboros da ya kanilan 
dumdum. Yaan na otaw na inimo nang 
Dios aw yang kanaan asawa podo lobas 
toyo maski manga lobas silan, wa silan 
akaarig. 



Kariko nang mananap na inimo nang 
Dios, yaan yang matigam magkagaro 
yang tinanap. Yodorod yaan sang bobay 
aw paglaong, "Antak, yagalaong yang 
Dios na di kamo apakaanun sang maski 
nana na bonga nang kaoy asang 
pananmanan?" Yimibak yang bobay sang 
tinanap, laong, "Arag nami akaanun yang 

bonga nang manga kaoy disang 
pananmanan.; Sayda yang wa kanami 
apakaanan, yang bonga nang kaoy na 
asang tunga nang pananmanan. Maski 
magaid kami moti di kami apapotiin saan 
kay amatay kono kami." Awgaid laong 
nang tinanap sang bobay, "Buku nang 
matungtung yaan, di kamo amatay aw 
komaan kamo saan. Gyagaway kamo nang 
Dios daw kamo makagaon kanaan na 
malantap da kamo sang madyaw aw 
maat." 

Tyomoo ra yang bobay sang sorit nang 
tinanap. Kikita naan na madyaw kaanun 
yang bonga naan na kaoy, madyaw naan 
yaan tanawun. Kay aw komaan kono saan 
saan laban da amaungudan yaan wakaw 
kyomamang da yaan saan kayan 
kyomaan. Yatagan naan yang kanaan 
bana. Arag da kyomaan yang kanaan 
bana. Kayan lyomantap da silan, 
yatagtaga ra silan na manga lobas silan. 
Wakaw yagatabing silan sang manga 
mangkarakbang na daon nang kaoy, kayan 

pyangoyampi nilan. 

Nang pagsallup nang suga yabati silan 
sang Dios na yadatung asang 
pananmanan, kayan yagtago silan asang 
kakaoyan kay dili silan amatobang sang 
Dios. Yang Dios yagalaong sang otaw, 
"Nanga kamo yanagtago?" Yimibak yang 
otaw, laong, "Byabati ta kaw na asaan 
kaw sang pananmanan. Yagatago ako, 
yamarig ako matobang kanmo kay lobas 
ako." Laong nang Dios sang otaw, "Sining 
yagalaong kanmo na lobas kaw? Yakaan 
kaw kadi sang bong a nang kaoy na wa ko 
kamayo apakaanan?" Yimibak yaan, 
laong, "Uu, yakaan ako sang bonga naan 
na kaoy, yaan yang yamatag kanak yang 
bobay na pyapaobay mo kanak." Kayan 
yaglaong yang Dios sang bobay, "Nanini 
na imo mo?" Yimibak yang bobay, laong, 
"Gyagaway ako nang tinanap wakaw 
yakaan ako." 

Laong nang Dios sang tinanap, "Adoon 
na gyagaway mo yang bobay, arasayun ta 
kaw. Arasayun kaw labaw pa sang kariko 

nang manga kaayupan aw labaw pa sang 
kariko nang manga yaras na mananap. 
Pagpono adoon yang kanmo dubdub yang 
apanaw da mo, omosag kaw gaid. 
Mangaankaan kaw disang babaw nang 
lopa kaba boi pa kaw. Pagpono adoon 
papagkontaraun ta kamo, ikaw aw yang 
bobay managkontara . Managkontara ra 
arag yang kanmo manga sompaw aw yang 
manga sompaw nang bobay. Yang isa na 
sompaw nang bobay odogdogon yang oro 
mo. Ikaw, pagapariyan mo yang kanaan 
siki." 

Kayan yaglaong yang Dios sang 
bobay, "Ikaw na bobay, aw manganak kaw 
laban kaw ukudurun. Maski ukudurun kaw 
abay kaw marim sang kanmo bana. Yang 
bana mo yang magapangoro kanmo." 

Yagalaong yang Dios kang Adan, 
"Ikaw kay Adan, adoon kay yangagad kaw 
sang pyagalaong kanmo nang asawa mo, 
kay yakaan kaw sang bonga nang kaoy na 
pyagalaong ko kanmo na di mo akaanun, 
akarasayan kaw maggawbuk sang lopa. 

Kaba boi pa kaw mamakot kaw 
maggawbuk disang lopa antak kaw 
kaaronan nang akaanun mo. Kay migiti 
yang manga kaoykaoy na soksokon aw 
yang manga sagbut na soksokon disang 
kanmo pawa. Yaan yang kanunun mo yang 
tanum disang pawa. Di kaw makakaan aw 
di kaw initan. Mayn da kaw naan matag 
kaw amatay na omori kaw sang lopa na 
pyagasikunan mo. Kay inimo kaw sikun 
sang abog, abog kaw, wakaw omori kaw 
sang abog." Yaan yang pyagalaong nang 
Dios kanilan. 

Yagaimo yang Dios sang dagom na 
paris nang manga mananap, kayan 
dyagoman naan si Adan aw yang kanaan 
asawa. 

Kayan yaglaong yang Dios, "Adoon 
yang otaw yakagaon da natu kay yatigam 
da sang madyaw aw maat. Andaw mipo 
yaan mallaw sang bonga nang kaoy na 
makaboi kayan kyomaan yaan saan, 
kayan di da amatay." Wakaw pyapapanaw 
silan nang Dios disang pananmanan ag 

Eden. Kayan byutang nang Dios yang 
manga magbantayay na tagalangit asang 
apit silatan nang pananmanan ag Eden. 
Byubutang arag disaan yang maaba na 
kakana na yikilamkilam na 
yagamabilikbilik antak way makaagi sang 
daran padurug adto sang kaoy na 
makaboi. 

Yang pyagangaran ni Adan sang 
kanaan asawa si Eba, yang kaorogan naan 
na aran napas kay yang kanaan 
paganakan yang pyagasikunan nang 
kariko nang manga otaw. 

